Document ID: 32004R2082

ΚΑΝΟΝΙΣΜΌΣ (ΕΚ) αριθ. 2082/2004 ΤΗΣ ΕΠΙΤΡΟΠΉΣ
της 6ης Δεκεμβρίου 2004
για την τροποποίηση του κανονισμού (ΕΚ) αριθ. 216/96 σχετικά με τον κανονισμό διαδικασίας των τμημάτων προσφυγών του Γραφείου Εναρμόνισης στο πλαίσιο της εσωτερικής αγοράς (σήματα, σχέδια και υποδείγματα)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 40/94 του Συμβουλίου, της 20ής Δεκεμβρίου 1993, για το κοινοτικό σήμα (1), και ιδίως το άρθρο 157 παράγραφος 3 του κανονισμού,
Εκτιμώντας τα ακόλουθα:
(1)
Ο κανονισμός (ΕΚ) αριθ. 422/2004 τροποποίησε τον κανονισμό (ΕΚ) αριθ. 40/94, μεταξύ άλλων, ως προς την οργάνωση και τη διαδικασία των τμημάτων προσφυγών που προβλέπονται στα άρθρα 130 και 131 του κανονισμού.
(2)
Ο κανονισμός (ΕΚ) αριθ. 422/2004 εισήγαγε, ιδίως, τη νέα θέση του προέδρου των τμημάτων προσφυγών, συγκρότησε ένα διευρυμένο τμήμα προσφυγών και όρισε ότι, υπό ορισμένες προϋποθέσεις, οι αποφάσεις των τμημάτων προσφυγών μπορούν να λαμβάνονται από μονομελές τμήμα. Συνεπώς, είναι απαραίτητο να καθοριστούν λεπτομερώς οι εξουσίες του προέδρου των τμημάτων προσφυγών, η σύνθεση και οι εξουσίες του οργάνου των τμημάτων προσφυγών, η κατανομή των υποθέσεων στα τμήματα προσφυγών, η σύνθεση του διευρυμένου τμήματος και το είδος των υποθέσεων που παραπέμπονται σε αυτό, καθώς και οι περιπτώσεις στις οποίες εκδίδονται αποφάσεις από μονομελές τμήμα.
(3)
Η λειτουργία στην πράξη των τμημάτων προσφυγών κατέδειξε την ανάγκη ορισμένων τροποποιήσεων όσον αφορά την οργάνωση και τη διαδικασία των τμημάτων προσφυγών, για παράδειγμα, τροποποιήσεων σχετικά με το ρόλο της γραμματείας και με ορισμένες πτυχές διεξαγωγής της διαδικασίας. Η συγκέντρωση των υπηρεσιών της γραμματείας και ο επανακαθορισμός των αρμοδιοτήτων της, όπως επίσης η ρύθμιση που προβλέπει την ανταλλαγή υπομνημάτων μεταξύ των διαδίκων, αποσκοπούν στην εξασφάλιση μεγαλύτερης αποτελεσματικότητας κατά τη διεκπεραίωση των υποθέσεων από τα τμήματα προσφυγών. Για να μην γίνουν αλλαγές σε διαδικασίες που εκκρεμούν ήδη κατά την έναρξη ισχύος του παρόντος κανονισμού, πρέπει να προβλεφθεί μεταβατική περίοδος για την εφαρμογή των μέτρων σχετικά με την ανταλλαγή υπομνημάτων.
(4)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής για θέματα που αφορούν τα τέλη, τους εκτελεστικούς κανονισμούς και τη διαδικασία των τμημάτων προσφυγών του Γραφείου Εναρμόνισης στα πλαίσια της εσωτερικής αγοράς (εμπορικά σήματα, σχέδια και υποδείγματα),
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 216/96 τροποποιείται ως εξής:
1)
Το άρθρο 1 αντικαθίσταται από το ακόλουθο κείμενο:
«Άρθρο 1
Προεδρείο των τμημάτων προσφυγών
1. Το όργανο που αναφέρεται στα άρθρα 130 και 131 του κανονισμού είναι το προεδρείο των τμημάτων προσφυγών (στο εξής “προεδρείο”).
2. Το προεδρείο αποτελείται από τον πρόεδρο των τμημάτων προσφυγών, ο οποίος ασκεί καθήκοντα προέδρου, από τους προέδρους τμήματος και από μέλη των τμημάτων που εκλέγονται για κάθε ημερολογιακό έτος στο πλαίσιο του κάθε τμήματος από το σύνολο των μελών των τμημάτων, εκτός του προέδρου των τμημάτων και των προέδρων τμήματος. Ο αριθμός των μελών που εκλέγονται κατ’ αυτό τον τρόπο είναι το ένα τέταρτο των μελών των τμημάτων, εκτός του προέδρου των τμημάτων και των προέδρων τμήματος, στρογγυλοποιημένος, εάν χρειάζεται, στην αμέσως μεγαλύτερη μονάδα.
3. Σε περίπτωση κωλύματος του προέδρου των τμημάτων προσφυγών ή χηρείας της θέσης του, τα καθήκοντά του στο προεδρείο ασκεί:
α)
ο πρόεδρος τμήματος με τη μεγαλύτερη αρχαιότητα στο πλαίσιο των τμημάτων προσφυγών ή,
β)
σε περίπτωση ίδιας αρχαιότητας, ο πρεσβύτερος πρόεδρος τμήματος.
4. Οι διασκέψεις του προεδρείου είναι έγκυρες μόνον εφόσον είναι παρόντα τα δύο τρίτα τουλάχιστον των μελών του, μεταξύ των οποίων περιλαμβάνονται ο πρόεδρος και δύο πρόεδροι τμημάτων. Οι αποφάσεις του προεδρείου λαμβάνονται κατά πλειοψηφία· σε περίπτωση ισοψηφίας υπερισχύει η ψήφος του προέδρου.
5. Πριν από την έναρξη κάθε ημερολογιακού έτους και υπό την επιφύλαξη του άρθρου 1β, το προεδρείο καθορίζει τα αντικειμενικά κριτήρια για την κατανομή των υποθέσεων στα τμήματα κατά το συγκεκριμένο ημερολογιακό έτος, ορίζει δε τα μόνιμα και τα αναπληρωματικά μέλη των τμημάτων αυτών για το ίδιο έτος. Κάθε μέλος τμήματος προσφυγών μπορεί να τοποθετείται σε περισσότερα του ενός τμήματα προσφυγών ως μόνιμο ή αναπληρωματικό μέλος. Τα μέτρα αυτά μπορούν, εν ανάγκη, να τροποποιηθούν στη διάρκεια του οικείου ημερολογιακού έτους. Οι αποφάσεις που λαμβάνονται από το προεδρείο δυνάμει της παρούσας παραγράφου δημοσιεύονται στην Επίσημη Εφημερίδα του Γραφείου.
6. Το προεδρείο είναι επίσης αρμόδιο για τα ακόλουθα:
α)
καθορίζει τους απαραίτητους κανόνες διαδικαστικού χαρακτήρα για το χειρισμό των υποθέσεων των οποίων επιλαμβάνονται τα τμήματα και τους απαραίτητους κανόνες για την οργάνωση των εργασιών των τμημάτων·
β)
αποφαίνεται επί των διαφορών που προκύπτουν όσον αφορά την κατανομή των υποθέσεων μεταξύ των τμημάτων προσφυγών·
γ)
θεσπίζει τον εσωτερικό του κανονισμό·
δ)
δίνει πρακτικές οδηγίες διαδικαστικού χαρακτήρα στους διαδίκους των διαδικασιών ενώπιον των τμημάτων προσφυγών, ιδίως όσον αφορά την κατάθεση των υπομνημάτων και των γραπτών παρατηρήσεων και τη διεξαγωγή των προφορικών διαδικασιών·
ε)
ασκεί κάθε άλλη εξουσία που του ανατίθεται από τον παρόντα κανονισμό.
7. Ο πρόεδρος των τμημάτων προσφυγών διαβουλεύεται με το προεδρείο για τον καθορισμό των απαραίτητων δαπανών των τμημάτων, τις οποίες γνωστοποιεί στον πρόεδρο του Γραφείου με σκοπό την κατάρτιση της κατάστασης προβλεπόμενων εσόδων και δαπανών, ενώ διαβουλεύεται με το προεδρείο, όποτε κρίνει σκόπιμο, για κάθε άλλο ζήτημα που αφορά τη διαχείριση των τμημάτων προσφυγών.»
2)
Προστίθενται τα ακόλουθα άρθρα 1α έως 1δ:
«Άρθρο 1α
Τμήμα μείζονος σύνθεσης
1. Το διευρυμένο τμήμα που θεσπίζεται με το άρθρο 130 παράγραφος 3 του κανονισμού είναι το τμήμα μείζονος σύνθεσης.
2. Το τμήμα μείζονος σύνθεσης αποτελείται από εννέα μέλη, μεταξύ των οποίων περιλαμβάνεται ο πρόεδρος των τμημάτων προσφυγών, που ασκεί καθήκοντα προέδρου, οι πρόεδροι τμήματος, ο εισηγητής που ορίζεται πριν από την παραπομπή της υπόθεσης στο τμήμα μείζονος σύνθεσης, εάν έχει οριστεί, και τα μέλη που ορίζονται εκ περιτροπής από τον κατάλογο του συνόλου των μελών των τμημάτων προσφυγών, εκτός του προέδρου των τμημάτων και των προέδρων τμήματος.
Το προεδρείο καταρτίζει βάσει αντικειμενικών κριτηρίων τον κατάλογο που αναφέρεται στο πρώτο εδάφιο και καθορίζει τους κανόνες επιλογής από τον εν λόγω κατάλογο των μελών που θα αποτελέσουν το τμήμα μείζονος σύνθεσης. Ο κατάλογος και οι κανόνες επιλογής δημοσιεύονται στην Επίσημη Εφημερίδα του Γραφείου. Εάν δεν έχει οριστεί εισηγητής πριν από την παραπομπή της υπόθεσης στο τμήμα μείζονος σύνθεσης, ο πρόεδρος του τμήματος μείζονος σύνθεσης ορίζει τον εισηγητή μεταξύ των μελών του τμήματος μείζονος σύνθεσης.
3. Σε περίπτωση κωλύματος του πρόεδρου των τμημάτων προσφυγών, χηρείας της θέσης του ή αποκλεισμού ή εξαίρεσής του βάσει του άρθρου 132 του κανονισμού, η προεδρία του τμήματος μείζονος σύνθεσης ασκείται:
α)
από τον πρόεδρο τμήματος με τη μεγαλύτερη αρχαιότητα στο πλαίσιο των τμημάτων προσφυγών ή,
β)
σε περίπτωση ίδιας αρχαιότητας, από τον πρεσβύτερο πρόεδρο τμήματος.
4. Σε περίπτωση κωλύματος άλλου μέλους του τμήματος μείζονος σύνθεσης ή αποκλεισμού ή εξαίρεσής του δυνάμει του άρθρου 132 του κανονισμού, το εν λόγω μέλος αντικαθίσταται βάσει του καταλόγου που αναφέρεται στην παράγραφο 2 του παρόντος άρθρου και με τη σειρά του εν λόγω καταλόγου.
5. Οι διασκέψεις του τμήματος μείζονος σύνθεσης και η διεξαγωγή των προφορικών διαδικασιών ενώπιόν του είναι έγκυρες μόνον εφόσον είναι παρόντα επτά τουλάχιστον από τα μέλη του, μεταξύ των οποίων περιλαμβάνονται ο πρόεδρος και ο εισηγητής.
Εάν το τμήμα μείζονος σύνθεσης διασκέπτεται παρουσία οκτώ μόνον μελών του, το μέλος με τη μικρότερη αρχαιότητα στο πλαίσιο των τμημάτων προσφυγών δεν συμμετέχει στην ψηφοφορία, εκτός αν το μέλος αυτό είναι ο πρόεδρος ή ο εισηγητής, οπότε στην ψηφοφορία δεν συμμετέχει το μέλος με την αμέσως μεγαλύτερη αρχαιότητα από εκείνη του προέδρου ή του εισηγητή.
Άρθρο 1β
Παραπομπή στο τμήμα μείζονος σύνθεσης
1. Ένα τμήμα προσφυγών μπορεί να παραπέμψει μια υπόθεση της οποίας έχει επιληφθεί στο τμήμα μείζονος σύνθεσης όταν εκτιμά ότι η νομική δυσκολία, η σημασία ή οι ιδιαίτερες περιστάσεις της υπόθεσης το δικαιολογούν, ιδίως όταν τα τμήματα προσφυγών έχουν εκδώσει αποκλίνουσες αποφάσεις για νομικό ζήτημα το οποίο εγείρει η εν λόγω υπόθεση.
2. Ένα τμήμα προσφυγών παραπέμπει μια υπόθεση της οποίας έχει επιληφθεί στο τμήμα μείζονος σύνθεσης όταν εκτιμά ότι οφείλει να απομακρυνθεί από ερμηνεία της ισχύουσας νομοθεσίας την οποία έχει δώσει με προηγούμενη απόφασή του το τμήμα μείζονος σύνθεσης.
3. Το προεδρείο, μετά από πρόταση του προέδρου των τμημάτων προσφυγών η οποία υποβάλλεται με δική του πρωτοβουλία ή μετά από αίτηση μέλους του προεδρείου, μπορεί να παραπέμψει στο τμήμα μείζονος σύνθεσης μια υπόθεση της οποίας έχει επιληφθεί ένα τμήμα προσφυγών, όταν εκτιμά ότι η νομική δυσκολία, η σημασία ή οι ιδιαίτερες περιστάσεις της υπόθεσης το δικαιολογούν, ιδίως όταν τα τμήματα προσφυγών έχουν εκδώσει αποκλίνουσες αποφάσεις για νομικό ζήτημα το οποίο εγείρει η εν λόγω υπόθεση.
4. Το τμήμα μείζονος σύνθεσης αναπέμπει αμέσως την υπόθεση στο τμήμα που είχε αρχικά επιληφθεί της υπόθεσης όταν εκτιμά ότι οι προϋποθέσεις που οδήγησαν στην παραπομπή δεν συντρέχουν.
5. Όλες οι αποφάσεις σχετικά με την παραπομπή στο τμήμα μείζονος σύνθεσης αιτιολογούνται και ανακοινώνονται στους διαδίκους.
Άρθρο 1γ
Αποφάσεις από μονομελές τμήμα
1. Το προεδρείο καταρτίζει ενδεικτικό κατάλογο ειδών υποθέσεων τις οποίες, εκτός ειδικών περιστάσεων, μπορούν να αναθέσουν τα τμήματα σε μονομελές τμήμα, όπως είναι οι αποφάσεις περάτωσης της διαδικασίας μετά από συμφωνία στην οποία κατέληξαν οι διάδικοι και οι αποφάσεις σχετικά με τα έξοδα ή με το παραδεκτό της προσφυγής.
Το προεδρείο μπορεί επίσης να καταρτίσει κατάλογο ειδών υποθέσεων των οποίων η παραπομπή σε μονομελές τμήμα αποκλείεται.
2. Η απόφαση για την ανάθεση σε μονομελές τμήμα οποιασδήποτε υπόθεσης η οποία εμπίπτει στα είδη υποθέσεων που έχει καθορίσει το προεδρείο σύμφωνα με την παράγραφο 1 μπορεί να ανατεθεί από το τμήμα προσφυγών στον πρόεδρό του.
3. Η απόφαση για την ανάθεση της υπόθεσης σε μονομελές τμήμα ανακοινώνεται στους διαδίκους.
Το μονομελές τμήμα στο οποίο έχει ανατεθεί η υπόθεση την αναπέμπει στο τμήμα προσφυγών εάν διαπιστώσει ότι οι προϋποθέσεις της παραπομπής δεν συντρέχουν πλέον.
Άρθρο 1δ
Παραπομπή μιας υπόθεσης μετά από απόφαση του Δικαστηρίου
1. Εάν, κατ’ εφαρμογήν του άρθρου 63 παράγραφος 6 του κανονισμού, τα μέτρα για την εκτέλεση μιας απόφασης του Δικαστηρίου η οποία ακυρώνει εν όλω ή εν μέρει την απόφαση ενός τμήματος προσφυγών ή του τμήματος μείζονος σύνθεσης περιλαμβάνουν νέα εξέταση, από τα τμήματα προσφυγών, της υπόθεσης που αποτέλεσε το αντικείμενο της εν λόγω απόφασης, το προεδρείο αποφασίζει εάν η υπόθεση θα αναπεμφθεί στο τμήμα που εξέδωσε την απόφαση που ακυρώθηκε, εάν θα παραπεμφθεί σε άλλο τμήμα, ή στο τμήμα μείζονος σύνθεσης.
2. Όταν η υπόθεση παραπέμπεται σε άλλο τμήμα, δεν πρέπει να περιλαμβάνεται στη σύνθεση του τμήματος αυτού κανένα από τα μέλη που συμμετείχαν στη λήψη της προσβαλλόμενης απόφασης. Η τελευταία αυτή διάταξη δεν ισχύει όταν η υπόθεση παραπέμπεται στο τμήμα μείζονος σύνθεσης.»
3)
Στο άρθρο 4 καταργείται η παράγραφος 3 και η παράγραφος 4 γίνεται παράγραφος 3.
4)
Το άρθρο 5 αντικαθίσταται από το ακόλουθο κείμενο:
«Άρθρο 5
Γραμματεία
1. Συνιστάται γραμματεία των τμημάτων προσφυγών, υπό τον πρόεδρο των τμημάτων προσφυγών, επιφορτισμένη ιδίως με την παραλαβή, τη διαβίβαση, τη φύλαξη και την κοινοποίηση όλων των εγγράφων της διαδικασίας ενώπιον των τμημάτων προσφυγών και με την κατάρτιση των σχετικών φακέλων.
2. Προϊστάμενος της γραμματείας είναι ο γραμματέας. Ο πρόεδρος των τμημάτων ορίζει έναν υπάλληλο της γραμματείας για να ασκεί τα καθήκοντα του γραμματέα σε περίπτωση απουσίας ή κωλύματος του γραμματέα ή χηρείας της θέσης του.
3. Ο γραμματέας μεριμνά ιδίως για την τήρηση των προθεσμιών και των άλλων τυπικών προϋποθέσεων για την υποβολή της προσφυγής και του υπομνήματος που εκθέτει τους λόγους της προσφυγής.
Εάν διαπιστωθεί παρατυπία εξαιτίας της οποίας μπορεί να κριθεί απαράδεκτη η προσφυγή, ο γραμματέας απευθύνει αμέσως αιτιολογημένη γνώμη στον πρόεδρο του οικείου τμήματος προσφυγών.
4. Τα πρακτικά της προφορικής και της αποδεικτικής διαδικασίας συντάσσονται από το γραμματέα ή, εάν ο πρόεδρος των τμημάτων προσφυγών συμφωνεί, από άλλο υπάλληλο των τμημάτων προσφυγών, ο οποίος ορίζεται από τον πρόεδρο του οικείου τμήματος.
5. Ο πρόεδρος των τμημάτων προσφυγών μπορεί να αναθέσει στο γραμματέα την κατανομή των υποθέσεων στα τμήματα προσφυγών με βάση τα κριτήρια κατανομής που ορίζει το προεδρείο.
Το προεδρείο μπορεί, μετά από πρόταση του προέδρου των τμημάτων προσφυγών, να αναθέσει στη γραμματεία και άλλα καθήκοντα σχετικά με τη διεξαγωγή της διαδικασίας ενώπιον των τμημάτων προσφυγών.»
5)
Το άρθρο 8 αντικαθίσταται από το ακόλουθο κείμενο:
«Άρθρο 8
Διεξαγωγή της διαδικασίας
1. Όταν ο γραμματέας απευθύνει στον πρόεδρο ενός τμήματος προσφυγών γνώμη σχετικά με το παραδεκτό μιας προσφυγής, σύμφωνα με το άρθρο 5 παράγραφος 3 δεύτερο εδάφιο, ο πρόεδρος του οικείου τμήματος μπορεί είτε να αναστείλει την εκδίκαση της υπόθεσης και να καλέσει το τμήμα να αποφασίσει για το παραδεκτό της προσφυγής είτε να επιφυλαχθεί να εκτιμήσει το παραδεκτό της προσφυγής κατά την έκδοση της απόφασης περάτωσης της διαδικασίας ενώπιον του τμήματος προσφυγών.
2. Στις διαδικασίες inter partes και υπό την επιφύλαξη του άρθρου 61 παράγραφος 2 του κανονισμού, το υπόμνημα που εκθέτει τους λόγους της προσφυγής και το υπόμνημα αντικρούσεως μπορούν να συμπληρώνονται από υπόμνημα απαντήσεως του προσφεύγοντος, το οποίο υποβάλλεται σε προθεσμία δύο μηνών από την ημερομηνία που του κοινοποιήθηκε το υπόμνημα αντικρούσεως και από υπόμνημα ανταπαντήσεως του άλλου μέρους, που υποβάλλεται σε προθεσμία δύο μηνών από την ημερομηνία που του κοινοποιήθηκε το υπόμνημα απαντήσεως του προσφεύγοντος.
3. Στις διαδικασίες inter partes ο διάδικος εναντίον του οποίου ασκείται η προσφυγή μπορεί, στο υπόμνημα απαντήσεώς του, να διατυπώσει αιτήματα που να έχουν ως αντικείμενο την ακύρωση ή την αναθεώρηση της προσβαλλόμενης απόφασης σχετικά με ένα σημείο το οποίο δεν έχει αναφερθεί στην προσφυγή. Τα αιτήματα αυτά καθίστανται άνευ αντικειμένου σε περίπτωση απόσυρσης της προσφυγής από τον προσφεύγοντα.»
Άρθρο 2
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Οι διατάξεις του άρθρου 8 παράγραφοι 2 και 3 του κανονισμού (ΕΚ) αριθ. 216/96, έτσι όπως τροποποιήθηκαν από το άρθρο 1 σημείο 5 του παρόντος κανονισμού, εφαρμόζονται μόνο στις διαδικασίες για τις οποίες η προσφυγή έγινε μετά από την έναρξη ισχύος του παρόντος κανονισμού.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 6 Δεκεμβρίου 2004.

Labels: 10
15